สินเชื่อบริโภคเจอพิษเงินเฟ้อหดตัวไตรมาส2
ธปท. เผยสินเชื่อเพื่อการอุปโภคบริโภคชะลอลง
12 ส.ค. 2554

ธปท. เผยสินเชื่อเพื่อการอุปโภคบริโภคชะลอลง 
จากที่เคยโต 16.3% ลดลงเหลือ 15.7% โดยสินเชื่อรถยนต์ ที่อยู่อาศัย และสินเชื่อส่วนบุคคลลดฮวบ คาดเป็นผลจากเงินเฟ้อ
น.ส.นวพร มหารักขกะ ผู้อำนวยการอาวุโส สายนโยบายสถาบันการเงิน ธนาคารแห่งประเทศไทย (ธปท.) กล่าวว่า ในไตรมาส 2 ปีนี้ สินเชื่อโดยรวมขยายตัวได้ดีที่ระดับ 15.1% จาก 13.4% แต่ในไตรมาสแรก ซึ่งสินเชื่อธุรกิจ สินเชื่อเพื่อผู้ประกอบการขนาดกลางและขนาดย่อม(เอสเอ็มอี) โตได้ดีตามการขยายตัวของเศรษฐกิจภาพรวมที่น่าจะโตได้ต่อเนื่อง ยกเว้นสินเชื่อเพื่อการอุปโภคบริโภคชะลอตัวลงเล็กน้อย จากไตรมาสแรกที่เคยขยายตัว 16.3% ลดลงเหลือ 15.7% 
การขยายตัวของสินเชื่อบริโภคที่น้อยลงน่าจะเป็นผลจากที่สินเชื่อที่อยู่อาศัยชะลอตัวลง ส่วนหนึ่งอาจจะเป็นเพราะราคาสินค้าสูงขึ้น ทำให้คนชะลอการใช้จ่าย
ทั้งนี้ สินเชื่อเพื่อการอุปโภคบริโภคขยายตัวลดลงเหลือ 15.7% เป็นผลจากสินเชื่อที่อยู่อาศัยขยายตัวลดลงเหลือ 9.6% จาก 10.5% สินเชื่อรถยนต์ลดลงเหลือ 31.6% จาก 31.8% สินเชื่อส่วนบุคคลลดลงเหลือ 17.5% จาก 19.6% ส่วนสินเชื่อบัตรเครดิตยังขยายตัวเพิ่มขึ้นเป็น 8.8% จาก 6.1% 
น.ส.นวพร กล่าวว่า ส่วนการขยายตัวของสินเชื่อภาคธุรกิจซึ่งมีสัดส่วนมากที่สุดถึง 71.4% ของสินเชื่อรวมทั้งระบบขยายตัว 14.9% จาก 12.2% เป็นการขยายตัวของสินเชื่อเงินทุนหมุนเวียนและสินเชื่อเพื่อรองรับการเพิ่มการผลิตของภาคอุตสาหกรรมที่กลับมาฟื้นตัวได้ จากเดิมที่เคยประสบปัญหาขาดวัตถุดิบจากปัญหาภัยพิบัติจากญี่ปุ่น สินเชื่อที่ขยายตัวได้ดี คือ สินเชื่อพาณิชย์ขยายตัว 20.3% จาก 14.6% สินเชื่อสาธารณูปโภคขยาย 18.7% จาก 10.9% สินเชื่อภาคอุตสาหกรรมขยาย 15.4% จาก 11% สินเชื่อบริการขยาย 4.1% จาก 2.8% ส่วนสินเชื่ออสังหาริมทรัพย์และก่อสร้างหดตัวลงเหลือ 2.1% จาก 3.5% ขณะที่สินเชื่อเอสเอ็มอีขยายตัว 12.2% จาก 9.6%